DA Den Europæiske Unions Tidende CE 78/591

(2004/C 78 E/0624)

SKRIFTLIG FORESPØRGSEL E-3562/03

af Giacomo Santini (PPE-DE) til Kommissionen

(1. december 2003)

Om: Automatisk fornyelse af koncessionen til motorvejen ved Brennerpasset

Endnu en gang dukker problemet op om automatisk forlængelse af koncessionen til det italienske motorvejsselskab Autostrada del Brennero SPA, efter at kommissær Frederik Bolkestein har udtalt sig imod projektet. Den lange strid, der er karakteriseret ved drøftelser frem og tilbage om forskellige muligheder og ved modstridende holdninger, er endnu ikke nået til et vendepunkt. Kan Kommissionen derfor oplyse følgende:

1. Mener Kommissionen ikke, at den strategiske beliggenhed af A22 fortjener en undtagelse fra europæisk udbudspraksis?

2. Hvordan forklarer Kommissionen den negative holdning til A22, når der tidligere har været lignende tilfælde af automatiske fornyelser af koncessioner, der i mere end et tilfælde har været autoriseret i Italien i henhold til det interministerielle direktiv nr. 283 af 20. oktober 1998?

3. Har Kommissionen tillid til det nuværende motorvejsselskab, der har sat betydelige beløb til side for at kunne finansiere bygningen af Brennerpassets basistunnel, og kan Kommissionen i øvrigt ikke i denne forbindelse igen overveje de positive forslag om en automatisk forlængelse, der er blevet fremsat af den italienske regering?

Svar afgivet på Kommissionens vegne af Frederik Bolkestein

(16. januar 2004)

Som det ærede parlamentsmedlem påpeger, udelukker det faktum, at motorvejen A22 har en strategisk beliggenhed ikke, at tildelingen af koncessionen om forvaltning af denne motorvej fortjener en undtagelse fra europæisk udbudspraksis. I henhold til fællesskabsretten er forlængelse af en koncession sammenlignelig med tildeling af en ny koncession. Derfor rejser forlængelsen af den til selskabet »Autostrada del Brennero« tildelte koncession, uden nogen form for forudgående udbudskonkurrence, væsentlig tvivl for så vidt angår foreneligheden med den tidligere nævnte fællesskabsret.

I modsætning til hvad det ærede parlamentsmedlem synes at antage, er Kommissionen aldrig blevet anmodet om at udtale sig om de koncessionsforlængelser, der er blevet tildelt i Italien med udgangspunkt i det italienske interministerielle direktiv nr. 283 af 20. oktober 1998. Selv om Kommissionen har fået kendskab til teksten i det nævnte interministerielle direktiv har de italienske myndigheder aldrig fremsendt præcise og komplette oplysninger om gennemførelsen af direktivet, navnlig hvad angår de koncessioner, der reelt er blevet forlænget i henhold til dette direktiv, varigheden af disse forlængelser, samt — for hver enkelt af disse — begrundelsen for forlængelsen. Derfor forbeholder Kommissionen sig, hvor det er nødvendigt, retten til at anmode de italienske myndigheder om yderligere oplysninger, der kan muliggøre en vurdering af gennemførelsen af det nævnte direktiv.

Kommissionen påpeger, at de problemer, som den har fremhævet i forbindelse med foreneligheden med fællesskabsretten af den pågældende koncessionsforlængelse ikke udelukkende omfatter manglen på forudgående udbudsprocedure, men overhovedet ikke er baseret i en manglende tillid til den nuværende koncessionshaver. En vurdering heraf hører ikke til blandt Kommissionens opgaver.

Kommissionen understreger endelig, at den ud fra et ønske om ikke at skade gennemførelsen af de bredere målsætninger i denne problematik fortsætter sine kontakter med de italienske myndigheder med henblik på at nå frem til en løsning, der kan tilfredsstille de krav, der fremsættes fra begge parters side.